ΓΡΑΠΤΗ ΕΡΩΤΗΣΗ E-0737/00

υποβολή: Graham Watson (ELDR) προς την Επιτροπή

(17 Μαρτίου 2000)

Θέμα: Κατάργηση των ταχυδρομικών επιδοτήσεων για εκδόσεις χριστιανικού χαρακτήρος στη Νότιο Ινδία

Στις πρώτες δύο εβδομάδες του Ιανουαρίου του τρέχοντος έτους, καταργήθηκαν οι ταχυδρομικές επιδοτήσεις 100 και πλέον εκδόσεων χριστιανικού χαρακτήρος στη Νότιο Ινδία με την δικαιολογία ότι οι πληροφορίες που εμπεριέχονται στις εκδόσεις αυτές δεν έχουν πολιτικό ή επίκαιρο χαρακτήρα και ως εκ τούτου δεν εμπίπτουν στην κατηγορία των νέων. Αποτέλεσμα των μέτρων αυτών είναι να κινδυνεύουν με οριστική παύση της έκδοσής τους πολλά έντυπα του είδους αυτού τα οποία κυκλοφορούσαν από τριακονταετίας χωρίς να αντιμετωπίζουν παρόμοια προβλήματα.

Υπό το φως του συνεχιζομένου κλίματος εχθρότητος εις βάρος της χριστιανικής κοινότητας στην Ινδία και έχονταςπόψη τις πρόσφατες νομοθετικές πρωτοβουλίες που έχουν ως στόχο να περιορίσουν τις πρακτικές και το κήρυγμα της κοινότητας αυτής,πάρχουν βάσιμοι λόγοι για να πιστέψει κανείς ότι τα τελευταία μέτρα αποτελούν ίσως μια ηθελημένη προσπάθεια περιορισμού της ελευθερίας της έκφρασής της.

Κατά πόσο προτίθεται η Επιτροπή να διερευνήσει εάν τα παραπάνω μέτρα εισάγουν διακρίσεις θρησκευτικού χαρακτήρος και σε περίπτωση που διαπιστώσει ότι πράγματι τούτο συμβαίνει, κατά πόσο προτίθεται να θίξει το θέμα αυτό ενώπιον της κυβέρνησης της Ινδίας;

Απάντηση του κ. Patten Εξ ονόματος της Επιτροπής

(4 Απριλίου 2000)

Η Επιτροπή συμμερίζεται την ανησυχία που εξέφρασε το Αξιότιμο Μέλος του Κοινοβουλίου και θα ήθελε να τονίσει ότι η αντιπροσωπεία της Επιτροπής στο Νέο Δελχί συνεχίζει να παρακολουθεί και ναποβάλλει εκθέσεις σχετικά με την κατάσταση των θρησκευτικών μειονοτήτων στην Ινδία, συμπεριλαμβανομένης της Χριστιανικής Κοινότητας. Ενεργεί σε στενή διαβούλευση με τις αποστολές της Ένωσης στο Νέο Δελχί.

Από τότε που ξέσπασε, το 1998, το κύμα επιθέσεων εναντίον χριστιανικών οικογενειών και εγκαταστάσεων, οι πρέσβεις της Ένωσης εξέφρασαν σταθερά την ανησυχία τους σχετικά με το θέμα αυτό, στην ινδική κυβέρνηση, κυρίως μέσω της ήπιας διπλωματίας.

Η κυβέρνηση της Ινδίας προέβη, από τότε, στη σύσταση μιας εθνικής επιτροπής για τις μειονότητες. Η επιτροπή αυτή είναι επιφορτισμένη ιδιαίτερα με την προστασία των θρησκευτικών μειονοτήτων της Ινδίας και δίνει συνέχεια στις καταγγελίες που λαμβάνει. Αν και η εθνική επιτροπή για τις μειονότητες δεν έχει δικαστικές εξουσίες, θεωρείται ότι θα συνεχίσει να ασκεί περιοριστική επίδραση στις εξτρεμιστικές ομάδες, συμβάλλοντας έτσι στη διατήρηση της αρχής της λαϊκής κυβέρνησης και της ελεύθερης θρησκευτικής πρακτικής που εγκλείεται στο ινδικό σύνταγμα.

Όσον αφορά την κατάργηση των ταχυδρομικών επιδοτήσεων που θίγει περίπου 100 χριστιανικές δημοσιεύσεις στη Νότιο Ινδία, η Επιτροπή θα ζητήσει από την αντιπροσωπεία της στο Νέο Δελχί, σε στενό συντονισμό με τις αποστολές της Ένωσης, να ερευνήσει το πραγματικό ιστορικό και τις συνέπειες οιωνδήποτε ληφθέντων μέτρων που εισάγουν διακρίσεις και θίγουν ενδεχομένως, την ελεύθερη διάδοση πληροφοριών εκ μέρους χριστιανικών και άλλων θρησκευτικών ομάδων στην Ινδία. Η Επιτροπή, στηριζόμενη στα πορίσματά τους, θα συμβουλευθεί τους εταίρους της και θα αποφασίσει σχετικά με την έκταση και τη μορφή οιουδήποτε διαβήματος που θα κάνει προς τις ινδικές αρχές.